projecte-aina/catalan_government_crawling huggingface dataset:
Us convidem a visitar espais de la xarxa que ens han semblat interessants, actuals i ben organitzats.
En aquest espai us proposem que visiteu una pàgina del web del Departament de Cultura o altres webs de temes culturals relacionats amb la Generalitat de Catalunya.
En aquesta ocasió us recomanem el nou reportatge de Cultura: Sant Jordi 2016.
El reportatge recull les activitats que organitzen el Departament de Cultura i els seus ens vinculats durant la Diada o durant els dies més propers.
Així, trobareu informació sobre les activitats es realitzen al Museu d'Arqueologia de Catalunya, Museu d'Art de Girona, Museu Nacional Arqueològic de Tarragona, Museu d'Història de Catalunya, Teatre Nacional de Catalunya, Biblioteca de Catalunya, Centre de Documentació de Cultura Popular, als Arxius Comarcals, Biblioteques, o les propostes de la Institució de les Lletres Catalanes, Llengua o del Consorci per a la Normalització Lingüística (CPNL).
Gaudeix de la gran festa de la cultura catalana i dels llibres.
Us presentem també un web destacat de casa nostra: el nou web del Museu d'Art de Girona.
El Museu acull un dels fons més nombrosos i rics de Catalunya, en l'actualitat aplega 13.753 obres catalogades, pertanyents al Romànic, Gòtic, Renaixement, Barroc i als segles XIX, XX i XXI.
El nou web, més atractiu, intuïtiu i adaptat per a dispositius mòbils, informa sobre els serveis que el Museu ofereix com exposicions temporals, activitats educatives o familiars, entre d'altres.
Així mateix, el web aplega un nucli d'informació significatiu sobre la seva col·lecció permanent, que pot ser de gran utilitat per a preparar-ne la visita.
• Web del Museu d'Art de Girona
Per últim, us volem ensenyar un web de fora de Catalunya.
En aquesta ocasió us proposem que visiteu el web del Museo delle Culture de Milà (MUDEC), un centre dedicat a la recerca interdisciplinària sobre les cultures del món.
Inspirant-se en les col·leccions etnogràfiques i en col·laboració amb les comunitats pròpies, el MUDEC treballa amb la intenció de crear un lloc per al diàleg sobre els temes d'actualitat a través de mitjans audiovisuals, escènics i de l'art sonor, disseny i vestuari.
Dins de la seva programació té un pes important l'organització d'exposicions temporals, precisament, fins a l'11 de setembre el MUDEC presenta una exposició dedicada a Joan Miró: "Joan Miró.
Organitzada per la Fundació Joan Miró, la mostra posa en relleu la voluntat de Miró d'arribar a la puresa de l'art anant més enllà de la pintura convencional a través de l'experimentació amb tècniques, suports i procediments diferents que el va portar al desenvolupament d'una nova cultura de la matèria.
En aquesta ocasió us recomanem un apartat del portal de Llengua Catalana: el dedicat al Cens d'entitats de foment de la llengua catalana.
El Cens agrupa fundacions i associacions que duen a terme activitats per fomentar la llengua catalana, dins del seu àmbit d'actuació.
El Cens ha assolit al 2016 la xifra de 189 entitats, i enguany s'hi han incorporat 26, això implica un creixement del 14% respecte al 2015.
Entre les entitats que integren el Cens (143 associacions i 46 fundacions) hi trobem 88 entitats de l'àmbit cultural; 31 en l'àmbit empresarial, laboral i professional; 21 en l'àmbit foment de la llengua; 18 en l'àmbit de joves, lleure i esport; 9 en ciència i tecnologia, i 22 en integració social.
Teniu tota la informació al web.
• Cens d'entitats de foment de la llengua catalana
Us presentem també un web destacat de casa nostra: el web de la Setmana del Llibre en Català.
La Setmana, que enguany se celebra del 2 a l'11 de setembre, arriba a la seva 34a edició i ho fa convertint-se en l'oferta més gran de la història de llibres en català.
La Setmana afavoreix el contacte directe amb el món del llibre, i la relació entre llibreters, editors i lectors, que podran trobar totes les novetats, però també llibres de fons, les col·leccions de cada segell.
La Setmana presenta també una àmplia proposta d'activitats per a infants i adults (recitals, itineraris literaris, xerrades, presentacions...) que contribueixen a estimular i a promoure la lectura en català.
En el seu web trobareu tota la informació sobre les activitats, els expositors, els horaris, etc.
En aquesta ocasió us proposem que visiteu el web de la fira Internationale Tanzmesse de Düsseldorf, el mercat, festival i punt de trobada professional de referència internacional per al sector de la dansa contemporània, tant per a companyies, coreògrafs i ballarins, com agències, representants i institucions culturals.
La fira, de caràcter biennal, reuneix durant quatre dies (del 31 d'agost al 3 de setembre) els més de 400 expositors en representació de més de 600 companyies de dansa, coreògrafs i institucions del sector de més de 58 països.
Catalunya també estarà representada amb un total de 19 companyies, empreses i institucions: Agente129, Delrevés Vertical Dance, Sol Picó, BdDansa-Explaining Dance, Cobosmika, Drom, Fani Benages Arts Escèniques, Hiroshima, La Intrusa, Roser López Espinosa, Sebastián García Ferro, European Dancehouse Network (EDN), IT Dansa, Joan Català, La Petita Malumaluga i Physical Momentum Project.
A més de la Generalitat de Catalunya com a organitzador, també hi seran presents l'Institut Ramon Llull i el Mercat de les Flors.
En aquesta ocasió us recomanem el nou web de la Xarxa d'Arxius Comarcals (XAC).
El web, acabat d'estrenar, s'ha dissenyat i desenvolupat per facilitar l'accés multicanal i multidispositiu per part de la ciutadania; és a dir, s'hi pot accedir des de tot tipus de dispositius: ordinador de taula, telèfons intel·ligents, tauletes de diferents sistemes...
El web, a més de presentar un nou disseny i una nova imatge gràfica, facilita la navegació, l'accés als serveis i als continguts.
La Xarxa d'Arxius Comarcals (XAC) és un projecte que ja fou plantejat i començat a executar per la Generalitat de Catalunya a partir de l'any 1932.
Fou bandejat sota el franquisme i substituït per una organització arxivística de base provincial.
Des del restabliment de la Generalitat de Catalunya, el Departament de Cultura ha endegat la construcció i entrada en funcionament d'un arxiu comarcal a cada capital de comarca, en col·laboració amb l'administració local, la funció dels quals és la conservació, el tractament i la difusió del patrimoni documental.
• Xarxa d'Arxius Comarcals (XAC)
Us presentem també un web destacat de casa nostra: el web del Temporada Alta, el festival d'arts escèniques que se celebra a les ciutats de Girona i Salt durant els mesos d'octubre, novembre i desembre.
Al llarg de seva història, el Festival ha guanyat el reconeixement del sector, del públic i de la premsa especialitzada, que l'ha qualificat com "el millor festival de l'Estat espanyol", fins a convertir-se en un esdeveniment de referència que comença a fer-se lloc entre els principals festivals europeus.
L'aposta per programar grans noms de l'escena internacional es complementa amb la voluntat de ser una plataforma de presentació de nous talents.
Tot això, juntament amb la programació de gèneres diversos, per a diferents públics i una acurada oferta d'activitats paral·leles, ha convertit Temporada Alta en una cita ineludible.
Enguany, a més, celebren la seva 25a edició.
En el seu web trobareu tota la programació detallada.
En aquesta ocasió us proposem que visiteu el web del Dalí Museum de Florida, amb motiu de la inauguració, el 25 de setembre de 2016, de l' exposició "Ferran Adrià: The Invention of Food".
La mostra és una immersió en la gran revolució produïda els darrers anys en l'escena culinària internacional de la mà d'un dels seus grans responsables: el xef Ferran Adrià.
L'exposició ensenya el treball gastronòmic i el pensament del xef en paral·lel a l'obra d'un altre dels artistes catalans més internacionals, Salvador Dalí, amb qui Ferran Adrià comparteix la naturalesa revolucionària de les seves creacions.
La mostra es pot visitar fins al 27 de novembre.
El Museu Dalí, per la seva banda, és dipositari d'una col·lecció de més de 2.000 obres de l'artista Salvador Dalí (1904-1989).
Les obres corresponen a les diverses etapes artístiques del pintor i inclouen 96 olis, dibuixos originals, il·lustracions de llibres, gravats, escultures, fotografies, manuscrits i un extens arxiu de documents.
A finals de 2016 es va presentar la primera aplicació mòbil que recull informació dels museus registrats de Catalunya.
L'aplicació està bàsicament orientada als turistes i es presenta en quatre idiomes (català, castellà, anglès i francès).
Està pensada perquè el visitant pugui descarregar els continguts (una breu presentació de l'equipament museístic, un recorregut pels principals àmbits temàtics i una mirada detallada als objectes més destacats) abans de fer la visita i esdevé una eina de suport a la visita presencial.
El projecte va néixer de la voluntat d'integració dels molt diversos equipaments patrimonials en les estratègies d'atracció de nous públics i ha estat finançat íntegrament per l'impost sobre les estades en establiments turístics (IEET).
A dia d'avui, Visitmuseum (el web i l'aplicació) inclou informació de 229 equipaments museístics i de 1.300 registres d'objectes de museus traduïda a 5 idiomes (català, castellà, anglès, francès i també occità en les zones d'influència lingüística) i 11 audioguies gratuïtes (només a l'aplicació).
Podeu descarregar-vos l'aplicació per Android i Apple.
La Fundació Xarxa d'Espectacle Infantil i Juvenil de Catalunya és una entitat fonamental pels que treballen en l'àmbit de l'animació infantil o pels pares i les mares dels més petits.
El seu origen es remunta a començaments dels anys 70 quan un grup de persones compromeses amb la cultura catalana va impulsar la programació de teatre infantil sota el nom de Moviment Rialles de Catalunya.
A meitat dels noranta (1995) una cinquantena dels grups de voluntaris que treballen al voltant del Moviment van constituir la fundació, que avui en dia actua a 29 comarques i compta amb mig miler de voluntaris.
Actualment són 64 grups locals actius repartits a 24 comarques els que integren l'entitat i segueixen treballant amb el mateix objectiu: mantenir el compromís amb la llengua, la societat i la cultura a través de les arts escèniques per a públic infantil, juvenil i familiar.
A banda del circuit estable de programació teatral, la fundació organitza diverses activitats com tallers, mostres o festivals de teatre i titelles i maratons de contes, que aporten cultura i entreteniment a grans i petits.
Aquesta curiosa web, publicada al 2014 sota el paraigua de la majestuosa Art UK, és una comunitat virtual d'experts del món de l'art i els museus que té com a objectiu ampliar o refutar coneixements sobre les col·leccions d'art públic britàniques.
Tanmateix, la xarxa està oberta a tothom, i hi poden participar tota mena de persones, ja siguin professionals, col·leccionistes o amants de l'art. Els detectius de l'art, com els de la vida real, no rebutgen cap font informativa si aquesta els ajuda a conèixer millor als seus investigats.
En l'actualitat hi ha gairebé una trentena de grups temàtics de discussió.
Al 2015 el web va rebre el premi Museums and the Web 'Best of the Web " en la categoria "Museus professionals", que havien rebut anteriorment el Brooklyn Museum o el Rijksmuseum convertint-se en la primera institució britànica en ser guardonada.
En aquest enllaç podreu veure les descobertes que s'han fet gràcies al web.
El Departament de Cultura impulsa el projecte que vol conservar la memòria escrita, gràfica i audiovisual del referèndum celebrat el passat 1 d'octubre a Catalunya.
La importància històrica del període en el que vivim motiva aquesta iniciativa que vol recollir i preservar els documents relacionats amb l'1 d'octubre i els dies posteriors per poder estudiar-los en el futur i enriquir el relat sobre els fets ocorreguts.
El material es pot presentar a l' Arxiu Nacional de Catalunya i els arxius comarcals i les biblioteques públiques i museus registrats del país.
Per formalitzar la cessió cal emplenar aquest document.
El web de la revista Cuina, fundada a l'any 2000 pel Grup 62 sota el nom Descobrir Cuina, es va publicar per primer cop l'any 2010 i es una proposta genial per descobrir noves receptes i engrescar-se amb una de les majors passions humanes, la gastronomia.
Els dos grans punts forts del web son la gran varietat de propostes –més de 5.000 receptes- i la seva impecable proposta visual i facilitat per navegar.
Al web hi trobaren les receptes de postres de Gemma Clofent, autora del blog " La cuina a casa ", els plats saludables de Delicooks, les receptes de la chef del restaurant Semproniana, Ada Perellada o idees per fer diverses versions d'un plat.
Nowness és un canal web que produeix continguts audiovisuals que destaquen per la seva excel·lència visual i narrativa.
El projecte va néixer al 2010 de la mà de Jefferson Hack, fundador també del grup Dazed Media, dedicat a la moda, i des de llavors no ha parat de créixer, ampliant el seu radi d'acció –tenen una versió en xinès i subtitulen els seus continguts a més de 10 llengües-, i diversificant la temàtica dels seus productes.
L'obra publicada a Nowness s'ha convertit en un referent pels mons de l'art, el disseny, la moda i la bellesa, la música o la gastronomia i els viatges.
La seva mirada característica, on destaquen la l'aposta per una certa visió esteticista i les històries emocionals i sensibles ha quallat entre milions d'espectadors.
En la seva curta existència Nowness ha rebut premis de força prestigi, com el Webby a millor web cultural, el de millors efectes al Festival de Cinema de Moda de Berlín o altres reconeixements com els de la revista japonesa WWD i els CLIO francesos.
Una de les seccions més curioses del web es el que ens mostra les residències d'alguns personatges del món de l'art, la moda, la música o el cinema.
Entre els més de 40 domicilis presentats hi podreu veure els de l'arquitecte Ricardo Bofill i l'escultor Xavier Corberó.
En aquest espai et proposem que visitis una pàgina del web del nostre Departament o altres webs de temes culturals relacionats amb la Generalitat de Catalunya.
En aquesta ocasió t'ensenyem l'apartat del nostre web dedicat al Consell Social de la Cultura.
El Consell és un òrgan consultiu de participació social i assessorament del Govern en matèria de cultura i societat.
Alguns dels objectius del Consell són: posar en valor el paper de la cultura en la nostra societat; posar en valor la seva dimensió econòmica, educativa i social; vetllar pel retorn social i comunitari de la producció cultural; incentivar la relació entre la formació i el sector cultural, o afavorir l'accés a l'oferta dels béns i serveis culturals, entre altres objectius.
El Consell s'adscriu al Departament de Cultura de la Generalitat de Catalunya, i l'integren membres de diferents institucions i organismes que representen la societat civil així com representants de l'Administració de la Generalitat i de l'Administració local.
En aquesta ocasió, però, t'ensenyem dos, els dos relacionats amb un mateix territori: els Pirineus.
D'una banda, el Festival de Música Antiga dels Pirineus, FEMAP, i de l'altra, la Mostra de Cinema de Muntanya dels Pirineus, PICURT.
El FEMAP arriba enguany a la seva cinquena edició, després del gran èxit de la darrera edició.
Any rere any s'han anat afegint nous municipis al festival i, aquest any, es podrà gaudir de la millor música antiga a 26 municipis dels Pirineus entre el 3 de juliol i el 30 d'agost.
EL PICURT, per la seva banda, celebra aquest any la novena edició, i tindrà lloc entre el 23 i el 27 de juny a la Seu d'Urgell i Artedó.
Es projectaran prop de 60 produccions audiovisuals de cultura de muntanya de 25 països d'arreu del món, amb especial interès en les produccions sobre els Pirineus.
El país convidat d'enguany és Polònia.
També et volem ensenyar webs de fora de Catalunya, així que en aquesta ocasió et proposem que visitis el web del Consell Internacional dels Arxius amb motiu de la celebració, el 9 de juny, del Dia Internacional dels Arxius.
Des de l'any 2008, i coincidint amb el 60è aniversari de la fundació del Consell Internacional d'Arxius (CIA/ICA), el 9 de juny de 1948, els arxius de tot el món celebren la seva diada.
Els arxius catalans se sumen a la celebració, i del 8 al 14 de juny, celebren la Setmana dels Arxius amb jornades de portes obertes i altres activitats com exposicions, conferències, cursos, tallers, vistes...
En aquest espai et proposem que visitis una pàgina del web del nostre Departament o altres webs de temes culturals relacionats amb la Generalitat de Catalunya.
En aquesta ocasió t'ensenyem el web de la Comissió de Toponímia de Catalunya.
La Comissió és un òrgan d'assessorament, consulta i proposta en matèria de fixació oficial dels topònims de Catalunya, adscrita des del 2012 al Departament de Cultura.
El web recull informació sobre toponímia catalana amb l'objectiu de difondre-la entre la ciutadania i, en particular, entre els municipis, els quals, juntament amb el Govern de la Generalitat, tenen atribuïda la competència per a la determinació dels topònims, que s'ha de fer d'acord amb la normativa general de la llengua establerta per l'Institut d'Estudis Catalans.
El web es distribueix en els següents apartats: la Comissió de Toponímia, normativa, nomenclàtor oficial, criteris, publicacions i establiment de noms de llocs.
En aquesta ocasió t'ensenyem el nou web de la Fundació Joan Miró, que ha estat renovat coincidint amb la celebració dels seus 40 anys de vida.
El tret de sortida de la festa d'aniversari va ser el 10 de juny, coincidint amb el dia que la Fundació va obrir les seves portes, un 10 de juny de 1975.
Dins de la programació de l'aniversari es podran veure les exposicions temporals "En construcció (1973-1975)", de Joaquim Gomis; "Alfons Borrell.
Els treballs i els dies"; "Miró i l'objecte"; la Nadala 2015; "Ignasi Aballí.
Premi Joan Miró 2015", i "Quan les línies són temps" a l'Espai 13.
A més a més, durant el 2016 es durà a terme una nova presentació museogràfica.
I si durant el 2015 fas 40 anys, tindràs un passi anual per visitar les exposicions de la Fundació.
Tens tota la informació al seu web.
També et volem ensenyar webs de fora de Catalunya, així que en aquesta ocasió et proposem que visitis el web del Greenwich and Docklands International Festival (GDIF) de Londres, amb motiu de la participació en la seva programació de diverses companyies catalanes.
El GDIF es celebra a Londres del 26 de juny al 5 de juliol i és un esdeveniment internacional de referència en les arts escèniques de carrer.
Les companyies Leandre, Cia Vero Cendoya, En diciembre, Marga Socias i Carla Rovira presentaran els seus projectes davant de més d'un centenar de programadors, per tal d'incrementar el nombre de contractacions internacionals, en el marc del GDIF 2015 Showcase.
D'altra banda, el festival comptarà, a més, amb dues produccions catalanes en la seva programació: Toc de fusta, amb els jocs interactius Friends of Crusoe, i Brodas Bros, que actuaran a Dancing City, la secció del festival dedicada a la dansa al carrer.
En aquesta ocasió t'ensenyem el web de la plataforma de difusió del cinema català a l'estranger Catalan Films & TV (CF&TV).
La missió de Catalan Films & TV és constituir-se com el motor per a la internacionalització de les empreses audiovisuals catalanes, establint lligams locals, nacionals i internacionals i promovent la presència de productes i empreses catalanes arreu del món.
CF&TV té com a objectiu promoure la indústria i el seu contingut mitjançant iniciatives de showcasing dirigides a incrementar la presència nacional i internacional, el reconeixement i la demanda de producte i socis catalans.
En aquesta ocasió t'ensenyem el nou web del Centre de Documentació i Museu de les Arts Escèniques (MAE) de Barcelona, el centre de referència d'informació i recerca de les arts escèniques catalanes que aplega dins seu una biblioteca, un arxiu i un museu.
El web del MAE dóna informació detallada de tots els seus serveis, relacionats amb el préstec i la consulta dels seus documents, sobre les exposicions del museu, notícies, horaris...
A més a més, el web permet l'accés digital a les seves col·leccions, que inclouen des de cartells, titelles, escenografies o fotografies fins a figurinisme, indumentària, programes de mà, etc. Si encara no el coneixes, fes-hi una ullada al seu web i prepara la teva visita.
També et volem ensenyar webs de fora de Catalunya, així que en aquesta ocasió et proposem que visitis el web del Museu de l'Hermitage de Sant Petersburg.
L'Hermitage és un dels museus més importants del món i ocupa diversos edificis situats a la riba del riu Nevà, el més important dels quals és el Palau d'Hivern, antiga residència oficial dels tsars.
Les col·leccions del museu engloben des d'art prehistòric, mobles, armes, fins a numismàtica i escultures de totes les èpoques.
En destaca particularment la seva pinacoteca, una de les més grans del món.
El web ofereix tota la informació sobre els serveis del museu, a part de l'accés digital a part de les seves col·leccions.
Navega i descobreix els seus tresors!
En aquesta ocasió t'ensenyem l'apartat del web del Museu d'Història de Catalunya (MHC) dedicat a l' exposició "Els temps dels almogàvers.
La mostra, que s'emmarca en la commemoració dels 750 anys del naixement de Ramon Muntaner, il·lustra uns moments importants de la història de la Corona d'Aragó durant els segles XIII i XIV a través de la figura i del relat que fa a la seva Crònica Ramon Muntaner, testimoni i protagonista d'alguns d'ells.
L'exposició posa en evidència la particular interpretació que aquest en fa, sovint allunyada de la realitat i més d'acord amb la seva pròpia percepció personal, entre novel·la, autobiografia i visió idealitzada de la monarquia.
La mostra dedica també un apartat especial a explicar la història de la Companyia Catalana d'Orient, integrada per tropes d'almogàvers o soldats mercenaris d'origen català i aragonès, que, a principis del segle XIV, sembraren el terror i la desolació en terres de l'Imperi Bizantí.
En aquesta ocasió t'ensenyem el nou web del Centre de Cultura Contemporània de Barcelona (CCCB).
El CCCB, un dels centres culturals més importants del país, centre la seva activitat en la investigació creativa i en la producció de coneixement mitjançant una sèrie de projectes centrals de producció pròpia, com les exposicions temàtiques i altres formats presencials i digitals: els debats internacionals, el CCCB Lab, o la plataforma de literatura Kosmopolis, entre d'altres.
El nou web, acabat d'estrenar, facilita la navegació i la cerca de continguts a través d'una presentació més clara, gràfica i relacional, que convida en tot moment a la participació dels usuaris, a banda de presentar totes les activitats que s'hi desenvolupen al Centre.
El web, a més és responsive, és a dir, adaptable a qualsevol dispositiu mòbil o tableta.
També et volem ensenyar webs de fora de Catalunya, així que en aquesta ocasió et proposem que visitis el portal oficial de turisme de Dinamarca.
El web és el lloc perfecte per trobar informació sobre aquest país escandinau, i per organitzar una visita!
El web dóna informació sobre les diferents destinacions del país, coses a fer (natura, ciutats, amb nens, cultura...), allotjament, restaurants, reserves d'entrades a museus o atraccions diverses, transports, mapes i molt més...